नए साल से ऑनलाइन रजिस्ट्रेशन कराना होगा सोनोलॉजिस्ट को
पीसीपीएनडीटी एक्ट के तहत अब एक नई व्यवस्था की जा रही है। डॉक्टरों को ऑनलाइन रजिस्ट्रेशन करवाना होगा। जनवरी से इसे लागू कर दिया जाएगा। यह जानकारी बुधवार को संभागीय कार्यशाला के दौरान डॉक्टरों को दी गई। इसमें बताया गया कि जिला सलाहकार समिति या कलेक्टर को किसी भी समय सोनोग्राफी सेंटर की जांच करने की स्वतंत्रता है।
राज्य पीसीपीएनडीटी सलाहकार समिति की सदस्य डॉ. वंदना शर्मा ने कहा कि पूरे प्रदेश में इस एक्ट के तहत 43 मामले दर्ज हैं, जिसमें इंदौर के सात प्रकरण हैं। स्त्री रोग विशेषज्ञ डॉ. सुमित्रा यादव ने बताया कि लिंगानुपात सुधारने की दिशा में डॉक्टरों का सहयोग जरूरी है। उन्होंने कहा कि शहरी क्षेत्रों में लिंगानुपात चिंताजनक है। डॉ. स्वाति ने कहा कि बिना किसी ठोस आधार के किसी भी सोनोलॉजिस्ट का लाइसेंस निलंबित नहीं किया जा सकता है।
उन्होंने यह भी कहा कि मरीज की जांच थम्ब इम्प्रेशन के बाद पंजीकृत डॉक्टर ही कर सकता है। अधीनस्थ स्टाफ या नर्स नहीं कर सकती है। कार्यशाला में यह भी बताया गया कि किसी भी सोनोग्राफी सेंटर की जांच के लिए कलेक्टर का लिखित आदेश जरूरी है। कार्यशाला में संयुक्त संचालक डॉ. शरद पंडित, मुकेश सिन्हा सहित डॉक्टर्स मौजूद थे।
hin_Deva hin_Deva hin_Deva hin_Deva